સિદ્ધચોરાસીના બેસણા સમા ગિરનાર પાસે સામી ન સમાય એટલી, હજારો વરસની આવી કથનીઓનો મોટો અંબાર છે…! દામોદરકુંડના શીતલ પાણીમાં આગમનના આરાધકોનાં ખંખોળિયાં ખવાતાં હોય. બરાબર એવી વેળાએ દામોદરકુંડના કાંઠા ઉપર ડરતો, અચકાતો, ખચકાતો, જૂનાગઢનો નીચલી વરણનો ગોવો ભગત, કાંઠા ઉપર બેસીને જળની છાલકો પંડ્યે ઉપર નાખતો નાખતો પોતાના ઇષ્ટદેવને સ્મરતો સંભળાય: ‘હે મહારાજ! હે ગોપીનાથ ભગવાન!’ સ્નાન થઇ રહે કે ગોવો ભગત કુંડને પ્રણામ કરે. પછી ગિરનારને વંદે અને ટપકતે ધોતિયે જૂનાગઢના સ્વામિનારાયણ મંદિર તરફ ચાલવા માંડે… અને ડગલેપગલે ઉજળિયાત લોકોની, આમન્યા જાળવતો જાય, હરિસ્મરણ કરતો કરતો ડગલાં ભરતો જાય…